text: Børn laver restaurant i Rands
  08 juli 2013 kl. 06.02
  Mor og far bliver inviteret på aftensmad, når Marias Køkken og Kursusværksted i Rands mellem Fredericia og Vejle slår dørene op for Madværksted for børn i alderen 8-12 år onsdag og torsdag.
  Sammen med Maria Bastholm går ungerne i den store køkkenhave og henter gode, friske råvarer, skriver Vejle Kommune i en pressemeddelelse. Der skal snittes, koges og brases, nye opskrifter skal studeres og afprøves, alt sammen med det formål at lave mad af sæsonens råvarer og lære nyt. Dagens anstrengelser afsluttes med at børnene stolt serverer aftensmad i deres helt egen restaurant.
  Dette er et sommerferietilbud både til lokale børn og til turister, der gæster området og Maria har før haft huset fuld af ivrige kokkeaspiranter, der har nydt godt af hendes kulinariske kunne og pædagogiske tæft.
  Madværkstedet og børnenes restaurant er et samarbejde mellem Marias Madværksted og Madværket, der arbejder med oplevelser omkring fødevarer i Trekantområdet.
  